病中一首簡陳行之
作者：晁公遡
朝代：宋

paragraphs: 岡陵雖坡陀，其下水所積。
山通巫硤雨，地類長沙濕。
太陽豈不照，浸漬本膏脈。
氣蒸柱礎潤，暗起窗戶黑。
老屋生菌衣，陰牆上苔色。
不知今何時，寒暑晝夜易。
邑人安土風，特不宜北客。
我初忽不戒，詩酒頗自適。
艱難出一語，不博萬戶邑。
竟坐傷天和，兩卧漳濱疾。
急求三年艾，幾墮衆鬼域。
自惟形羸甚，固易中膚革。
昔年見君至，豪氣非我敵。
謂將獨免此，不受瘴癘厄。
胡爲亦效我，傾倒弄翰墨。
吟哦彫肝腎，辛苦出鈎棘。
邇來亦抱病，發作乃併日。
滌胃無全功，徙薪有上策。
意其水帝子，欲君更奇出。
手掉芙蓉旗，聊爾一戲劇。
庶聞譴瘧篇，相將還白石。